DA Den Europæiske Unions Tidende L 303/56

EFTA-TILSYNSMYNDIGHEDENS BESLUTNING

Nr. 311/13/KOL

af 17. juli 2013

om ændring af listen i punkt 39 i del 1.2 i kapitel I i bilag I til EØS-aftalen om de grænsekontrolsteder i Island og Norge, der er godkendt til at føre veterinærkontrol med levende dyr og animalske produkter fra tredjelande, og om ophævelse af EFTA-Tilsynsmyndighedens beslutning nr. 131/13/KOL (1)

EFTA-TILSYNSMYNDIGHEDEN HAR —

under henvisning til punkt 4B. 1) og 3) og punkt 5.b) i indledningen til kapitel I i bilag I til EØS-aftalen,

under henvisning til den retsakt, der er nævnt i punkt 4 i del 1.1. i kapitel I i bilag I til EØS-aftalen (Rådets direktiv 97/78/EU af 18. december 1997 om fastsættelse af principperne for tilrettelæggelse af veterinærkontrollen for tredjelandsprodukter, der føres ind i Fællesskabet (2)), som ændret og tilpasset til EØS-aftalen ved de sektortilpasninger, der er nævnt i bilag I til samme aftale, særlig artikel 6, stk. 2,

under henvisning til kollegiets beslutning nr. 295/13/KOL om bemyndigelse af det kompetente medlem af kollegiet til at vedtage denne beslutning, og

ud fra følgende betragtninger:

Ved brev af 6. juni 2013 underrettede den norske tilsynsmyndighed for fødevaresikkerhed (»Matttilsynet«) myndigheden om, at den havde foretaget ændringer af listen over de norske grænsekontrolsteder. Disse ændringer skyldes visse henstillinger fra myndigheden til Norge under en inspektion af importkontrol foretaget af myndigheden i perioden 21. juni til 30. januar 2013 og navnlig nødvendigheden af at have tilstrækkeligt med udstyr og faciliteter til at håndtere produkter, til hvilke grænsekontrolstederne er godkendt (3).

NFSA besluttede som svar på denne henstilling og for at bringe sit importkontrolsystem i overensstemmelse med EØS-kravene at ændre listen over kategorier, for hvilke følgende grænsekontrolsteder er godkendt:

— OSLO lufthavn (TRACES-kode NO OSL 4)

— OSLO havn (TRACES-kode NO OSL 1)

— BORG havn (TRACES-kode NO BRG 1)

NFSA anmodede myndigheden om at ændre listen over godkendte grænsekontrolsteder som følger:

Borg NO BRG 1 P HC(2), NHC(2) E(7) Oslo NO OSL 1 P HC(2), NHC(2) Oslo NO OSL 4 A HC(2), NHC(2) U, E, O

Myndigheden er derfor forpligtet til at ændre listen over grænsekontrolsteder i Island og Norge og offentliggøre en ny liste, der afspejler ændringer i de nationale lister.

Myndigheden henviste ved beslutning nr. 295/13/KOL sagen til EFTA-Veterinærkomitéen, der bistår EFTA-Tilsynsmyndigheden. Komitéen godkendte enstemmigt den foreslåede ændring af listen. Foranstaltningerne i denne afgørelse er således i overensstemmelse med den enstemmige udtalelse fra EFTA-Veterinærkomitéen, der bistår EFTA-Tilsynsmyndigheden, og den endelige ordlyd af foranstaltningerne forbliver uændret —

VEDTAGET DENNE BESLUTNING:

Artikel 1

De produktkategorier, med hensyn til hvilke grænsekontrolstederne Oslo lufthavn, Oslo havn og Borg havn er godkendt, ændres i listen i punkt 39 i del 1.2 i kapitel I i bilag I til aftalen om Det Europæiske Økonomiske Samarbejdsområde. Grænsekontrolstederne er nu udelukkende godkendt til emballerede produkter.

Artikel 2

Veterinærkontrollen med levende dyr og animalske produkter, der indføres i Island og Norge fra tredjelande, gennemføres af de kompetente nationale myndigheder ved de godkendte grænsekontrolsteder, der er opført i listen i bilaget til denne afgørelse.

Artikel 3

EFTA-Tilsynsmyndighedens beslutning nr. 131/13/KOL af 18. marts 2013 ophæves hermed.

Artikel 4

Denne beslutning træder i kraft på dagen for undertegnelsen.

Artikel 5

Denne beslutning er rettet til Island og Norge.

Artikel 6

Kun den engelske udgave af denne beslutning er autentisk.

Udfærdiget i Bruxelles, den 17. juli 2013. På EFTA-Tilsynsmyndighedens vegne Sverrir Haukur GUNNLAUGSSON Medlem af Kollegiet Xavier LEWIS Direktør

(1) EUT L 175 af 27.6.2013, s. 76, og EØS-tillæg nr. 36 af 27.6.2013, s. 1.

(2) EFT L 24 af 30.1.1998, s. 9.

(3) Se myndighedens endelige rapport af 3. maj 2013 om tjenesterejserne til Norge i perioden 21.-30. januar 2013 vedrørende anvendelsen af EØS-reglerne vedrørende import- og transitkontrolsystemer og grænsekontrolsteder.